Dronning Margrethe fik sendt en løftet pegefinger til overborgmester Frank Jensen, da hun i dag var på Københavns Rådhus i anledningen af byens 850-års-fejring.

- Jeg vil gerne ønske byen mange gode år i fremtiden. Med frisk mod og en lille eftertænksomhed, inden man kaster sig ud i alt for store mundfulde, sagde dronningen fra talerstolen.

Der var spredte grin blandt de tilhørende, for det var tilsyneladende en af dronningens kæpheste, der blev hentydet til.

Læs også : Tillykke København - selvom du er mindst 150 år ældre end på papiret

Overborgmester Frank Jensen var i hvert fald ikke i tvivl om, hvad dronningen havde på hjerte.

- Det er bare en påmindelse om, at også dronningen lægger mærke til, at vi bygger metro. I øjeblikket helt inde i den inderste del af den gamle middelalderby, fortalte Frank Jensen til DR’s reporter.

Og det er ikke første gang, at dronningen bringer emnet op overfor den socialdemokratiske overborgmester i København.

- Dronningen har i andre sammenhænge, som nytårstaffel på Amalienborg, sagt til mig, at når man graver nogle meget fine store huller i København, så skal de også dækkes til igen, fortalte overborgmesteren.

Læs også : TILBAGEBLIK Kaffebord på Strøget satte verdensrekord

Trods irritationen over metrobyggeriet, der blandt andet går under Marmorkirken tæt ved Amalienborg, så var Dronning Margrethe optimistisk på byens vegne.

- Det er en sej by, den skal nok klare det. Hjertelig tillykke, lød det fra regenten.